[{"text_idx": "#000006", "text": "Y diddanwr, canwr gwlad a chyflwynydd o Sir Gaerfyrddin sy\u2019n rhannu ei atgofion bwyd yr wythnos hon"}, {"text_idx": "#000008", "text": "Ydach chi\u2019n cofio Toast Toppers, Arctic Roll neu Findus Crispy Pancakes? Dach chi\u2019n cofio\u2019r tro cynta\u2019 i chi weld afocado neu flasu hufen ia\u0302? Ydy arogl rhai bwydydd yn mynd a chi no\u0302l i\u2019ch plentyndod neu wyliau hudolus yn yr haul? Mae\u2019r gyfres newydd yma\u2019n bwrw golwg ar atgofion rhai o wynebau cyfarwydd Cymru am fwyd a sut mae hynny wedi dylanwadu eu harferion bwyta heddiw. Y diddanwr, canwr gwlad a chyflwynydd o Sir Gaerfyrddin, y Welsh Whisperer [Andrew Walton] sydd Ar Bla\u0302t yr wythnos hon."}, {"text_idx": "#000009", "text": "Roedd y sefyllfa efo bwyd yn eithaf unigryw yn yr ysgol gynradd reit o\u2019r cychwyn pan oeddwn i tua thair neu bedair oed. Ysgol Cwmbach oedd enw\u2019r lle, sydd bellach wedi cau, ond hyd yn oed tua 1992 pan oeddwn i\u2019n dechrau yno roedd pethau wedi dechrau crebachu oherwydd doedd dim bwyd yn cael ei goginio ar y safle ond yn dod o Ysgol Griffith Jones yn Sancle\u0302r oedd tua chwarter awr lan yr hewl. Felly un o\u2019r atgofion cyntaf yw chips oer yn cyrraedd mewn cesys mawr metel. Rwy\u2019n siw\u0302r bo ni wedi eistedd lawr am ginio tua 1 o\u2019r gloch oherwydd roedd rhaid aros i blant Sancle\u0302r bwyta gyntaf. Mae\u2019n brafiach cofio am y bisgedi mawr \u2018na yn llawn siwgr, a\u2019r hufen ia\u0302 melys. Dim y dechreuad gorau mewn perthynas gyda bwyd felly. Mae\u2019n ddigon teg i gofio Tryweryn ond bydd ambell un ohonon ni mas fynna yn deall ystyr \u2018Cofiwch Cwmbach\u2019 hefyd!"}, {"text_idx": "#000010", "text": "Andrew pan oedd yn dair oed"}, {"text_idx": "#000011", "text": "Mae mam wastad wedi bod yn un da am goginio. Pan oeddwn i\u2019n fach roedd hi\u2019n aml yn gwneud cacennau a phwdinau ei hunan a phob math o brydau yn ddyddiol. Chwarae teg i fy nhad hefyd, mae\u2019r hen foi yn un da am ei hot pot neu fish pie. Rhywbeth dw i wedi etifeddu wrtho fe yw\u2019r diffyg gallu i ddilyn rysa\u0301it yn iawn \u2013 wna\u2019i edrych arni ond yn ffeindio hi\u2019n anodd dilyn pob cam, felly, fel arfer, ar o\u0302l y trydydd neu bedwerydd cam dw i jyst yn dilyn fy nhrwyn (sydd ddim fel arfer yn gweithio i fod yn onest)."}, {"text_idx": "#000012", "text": "Yn ffodus iawn mae fy ngwraig, Angharad, yn llawer gwell ac yn greadigol ofnadwy yn y gegin ond ers cael Begw, ein merch gyntaf, dw i no\u0302l ar y rheng flaen yn ceisio meddwl am brydau bach diddorol ac iachus ar amserlen dynn (cyn iddi ddechrau crio!)."}, {"text_idx": "#000014", "text": "Rwy\u2019n un drwg am fwyta pethau fel siocled rhy aml, neu greision. Rwy\u2019n bwyta llai o bethau fel hyn na beth oeddwn i ar un adeg ond dal gormod. Ers bod yn diddanu pobl ar draws y wlad dros y blynyddoedd diwethaf dw i wedi ffeindio fy hun yn y fan am oriau ar y tro ac mae\u2019n hawdd iawn troi at fwydydd fel hyn jyst am rywbeth i wneud, esgus i droi fewn i ryw garej a no\u0302l rhywbeth. Efallai bod hwnna yn swnio yn od i rai ond mae gyrru am 3 neu 4 awr ar y tro mor aml a\u0302 beth ydw i yn gallu bod yn eithaf diflas!"}, {"text_idx": "#000015", "text": "Y Welsh Whisperer yn mwynhau peint"}, {"text_idx": "#000017", "text": "Rwy\u2019n ffan fawr o BBQ o ran y bwyd ac yn gymdeithasol \u2013 s\u2019dim ots da fi goginio\u2019r bwyd yn y gegin chwaith ond bo ni\u2019n bwyta tu fas. Mae bwyta tu fas ac yn hwyrach yn rhywbeth dw i yn genfigennus bod pobl yng ngwledydd Ewrop yn gwneud, mae\u2019n braf gwneud yma pan mae\u2019r tywydd yn braf er bod y rhan fwyaf o lefydd yn stopio gweini bwyd am 9pm!"}, {"text_idx": "#000029", "text": "Stori luniau: Gw\u0302yl Fwyd Amgueddfa Cymru"}]